מחר ההחלטה הגורלית של יוון: שמיטת חובות או כניעה לגרמניה - גלובל - TheMarker
מחר ההחלטה הגורלית של יוון: שמיטת חובות או כניעה לגרמניה
סבב השיחות בין יוון לנושיה לא הניב פירות, ומחר ייפגשו שרי האוצר של אירופה לפגישה מכרעת: הסכם או קריסה של יוון
26.06.2015 12:19 עודכן ב: 14:12
יוון נכשלה אתמול (חמישי) שוב במשימה להגיע להסכם עם הנושים הבינלאומיים שלה, ובשבת נקבע סבב שיחות, שעשוי להיות אחרון, בניסיון למנוע חדלות פירעון של המדינה בשבוע הבא והתחיל להגן על גוש היו מפני המערבולת שעשויה לפקוד אותו.
שרי האוצר של גוש היורו נפגשו אתמול בפעם השלישית השבוע מבלי שהגיעו להסכם, אחרי ששלושת המוסדות הנושים הגישו הצעות הסדר מעודכנות שדורשות מיוון לערוך רפורמות בתמורה לכסף מזומן שיאפשר לממשלת השמאל הקיצוני להמשיך לתפקד.
קנצלרית גרמניה, אנגלה מרקל, שמדינתה היא הנושה הגדולה ביותר של יוון, אמרה כי פגישת שרי האוצר הבאה של גוש היורו תיערך בשבת ותהיה לה "חשיבות מכרעת" בגלל שהזמן למציאת פתרון ליוון אוזל. היא סירבה להעריך מה יקרה אם לא ייחתם הסכם, אך אמרה כי מנהיגי הממשלה לא יכלו להתערב במשא ומתן המסובך וכי לא מדובר בהזרמת סכומי כסף חדשים מעבר לכספי הסיוע המוקפאים שמיועדים ליוון.
"שחררו את יון מהכלא האירופי" - גרפיטי שרוסס על בניין נטוש באתונהאי־אף־פי
ללא חתימה על הסכם במהלך סוף השבוע שישחרר ליוון את כספי הסיוע המוקפאים, יוון, שחולצה פעמיים מ-2010 בשווי של 240 מיליארד יורו, צפויה להגיע לחדלות פירעון בגין תשלומי ההחזר שתידרש להעביר לקרן המטבע הבינלאומית ביום שלישי. דבר זה עשוי להוביל לנהירה המונית לבנקים ולמשיכת חסכונות ולהציב את אתונה במסלול כמעט בטוח ליציאה מגוש היורו תוך כדי ערעור היסודות של האיחוד המוניטרי.
"הדלת עדיין פתוחה כדי שהצד היווני יגיע עם הצעות חדשות או שיקבל את מה שמונח על השולחן, אמר ירון דיסלבלואם, ראש קבוצת שרי האוצר של גוש היורו שמשמש גם בתפקיד שר האוצר של הולנד.
המשבר ביוון עמד בראש סדר היום של פסגת מנהיגי האיחוד האירופי שנועדה להתמקד במשבר המהגרים, תוכנית פעולה לטווח הארוך בגוש היורו ודיונים עם בריטניה על הישארותה באיחוד האירופי.
ואולם מנהיגי האיחוד הקדישו שעתיים לישיבה לא מתוכננת שעסקה במשבר ביוון. המנהיגים פנו את ראש ממשלת יוון, אלכסיס ציפראס, כדי שיקבל את ההצעות שהוגשו לו ויחסוך סבל מהעם היווני, כך אמרו בכירים באיחוד האירופי.
ציפראס דחק בעמיתיו לקחת אחריות ולא להשאיר את הגורל של יוון בידי קרן המטבע הבינלאומית, אך המנהיגים אמרו כי על השיחות להתנהל על ידי שרי האוצר, אמרו הבכירים.
"התחושה היא שבשבת יוון תקבל את ההצעות או שיתחילו לדבר על תוכנית ב'", אמר בכיר בגוש היורו בוועידה כשהתייחס לצעדים שיידרשו כדי להציל את הבנקים ביוון אם המדינה תשמוט חובות וכדי למנוע מהמשבר להתפשט למדינות נוספות.
שר האוצר של יוון, יאניס וארופאקיס, אמר כי ההצעות של אתונה תומכות בהעלאת מסים, אך המדינות הנושות טוענות כי הצעדים שמציעה יוון לא מספיקים כדי להגדיל את הכנסות הממשלה באופן שיסגור את החור התקציבי. "המוסדות יבחנו שוב שני מסמכים – את המסמך שלנו ואת המסמך שלהם. יהיו דיונים עם ממשלת יוון ונמשיך עד שנמצא פתרון", אמר וארופאקיס.
אבל לא בטוח כלל שיוון תוכל להגיע להסדר עם הנושים על רקע הלחץ הפוליטי הפנימי במדינה. "הנושים במרכז לא רוצים הסכם, אלא הם רוצים לקרוע ולהשפיל את יוון ולהפיל את ממשלת ציפראס", אמר דימיטריס פאפדימוליס, חבר הפרלמנט האירופי מטעם מפלגת סיריזה היוונית. "זה לא יצליח ככה", הוסיף.